Jutrobóh

Jutrobóh ( Jüterbog) je městačko z něhdźe 12.000 wobydlerjemi w braniborskim wokrjesu Teltow-Fleming. Nadeńdźe so při rěčce Nuthe mjez Wysokim a Niskim Flemingom.

Wjeska bu w lěće 1007 wot Thietmara Mjezyborskeho prěni raz jako Jutriboc naspomnjena. W lěće 1157 doby Dźěwinski arcybiskop Wichmann městno a přetwori je do němskeho hrodźika, kiž dósta hižo 1174 měšćanske prawa. Z tym je Jutrobóh druhe najstarše město dźensnišeje Braniborskeje. Wot kónca Třicećilětneje wójny 1648 hač k Wienskemu kongresej 1815 słušeše město do Sakskeje, zhubi pak w mjezyčasu swój stary wuznam jako wikowanske a zarjadniske srjedźišćo.

Přez Jutrobóh wjedu zwjazkowe dróhi B 101 (Berlin–Mišno), B 102 (Branibor–Łukow) a B 115 (do Lubina) kaž tež železniska čara Berlin–Hala.

 Žórła 

 Wotkaz 

Kategorija:Město w Braniborskej
Kategorija:Sydlišćo we wokrjesu Teltow-Fleming
Kategorija:Prěnje naspomnjenje 1007